ET Euroopa Liidu Teataja C 209/2

Teadaanne kehtivate dumpinguvastaste meetmete kohta Hiina Rahvavabariigist pärit kaaliumpermanganaadi suhtes

(2004/C 209/02)

Komisjoni on teavitatud, et kaaliumpermanganaadi ühenduse tootmisharus on toimunud muutused.

1. Toode ja olemasolevad meetmed

Asjaomane toode on kaaliumpermanganaat (keemilise valemiga KMnO4), mis pärineb Hiina Rahvavabariigist ning mida tavapäraselt deklareeritakse CN-koodi 2841 61 00 all. CN-kood on esitatud üksnes teavitamise eesmärgil.

Praegu kehtiv meede on nõukogu määrusega (EÜ) nr 299/2001 (1) kehtestatud lõplik dumpinguvastane tollimaks.

2. Äsjased arengud

Komisjoni on teavitatud, et olemasolevate meetmete kehtestamisega lõppenud uurimise ajal moodustas ühenduse tootmisharu ainult üks kaaliumpermanganaadi tootja, kes on lõpetanud tootmise ühenduses. Sellest tulenevalt on olemasolevad meetmed väidetavalt mittevajalikud ning tuleks seetõttu kehtetuks tunnistada.

Asjaomane tootja vaidlustab selle väite ning kinnitab, et ühenduses ei ole tootmine lõplikult lõpetatud, vaid kõigest ajutiselt peatatud.

Pärast Euroopa Liidu laienemist 1. mail 2004 ilmneb, et vähemalt üks kaaliumpermanganaadi tootja on olemas ühes uues ühenduse liikmesriigis.

3. Menetlus

Komisjon kutsub huvitatud pooli avaldama arvamust nimetatud arengute kohta. Uurimise seisukohast vajalike andmete saamiseks saadab komisjon käesoleva teadaande eespool nimetatud kahele ühenduse tootjale (vt lõiget 2) ja mistahes ühenduse tootjate ühendusele, Hiina Rahvavabariigi eksportijatele/tootjatele ning olemasolevate meetmete kehtestamiseni viinud uuringutes koostööd teinud importijatele, mistahes eksportijate/tootjate ühendusele, mistahes importijaühendusele ning asjaomase ekspordiriigi ametiasutustele. Eespool nimetatud või muud huvitatud isikud võivad 40 päeva jooksul pärast käesoleva teadaande avaldamist Euroopa Liidu Teatajas anda endast teada ning edastada teabe ühenduse tootmisharu olemasolust ühes tõendusmaterjaliga.

Kõik huvitatud isikute esitatud esildised ja taotlused peavad olema kirjalikud (mitte elektroonilisel kujul, kui ei ole sätestatud teisiti) ning peavad sisaldama huvitatud isiku nime, aadressi, e-posti aadressi, telefoni ja faksi ja/või teleksit. Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga “Piiratud” (2) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge “Kontrollimiseks huvitatud isikutele”.

Komisjoni postiaadress:

Euroopa Komisjon Kaubanduse peadirektoraat B direktoraat Büroo: J-79 5/16 B-1049 Brüssel Faks (32-2) 295 65 05 Teleks COMEU B 21877

(1) EÜT L 44, 15.2.2001, lk 4, viimati muudetud nõukogu määrusega (EÜ) nr 152/2003 (EÜT L 25, 30.1.2003, lk 21).

(2) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artiklile 4. See on konfidentsiaalne dokument vastavalt nõukogu määruse (EÜ) nr 384/96 (EÜT L 56, 6.3.1996, lk 1) artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.